ไมเนอร์ ชี้ ยังไม่เห็นสัญญาณเลิกจองห้องพัก
ไมเนอร์ ชี้ ยังไม่เห็นสัญญาณเลิกจองห้องพัก แต่จับตาการเมืองใกล้ชิด
10 มี.ค. 2553

ไมเนอร์ ชี้ ยังไม่เห็นสัญญาณเลิกจองห้องพัก แต่จับตาการเมืองใกล้ชิด 
นางปรารถนา มงคลกุล  กรรมการ บริษัท ไมเนอร์ อินเตอร์เนชั่นแนล  ซึ่งเป็นผู้ดำเนินธุรกิจโรงแรมและอาหาร  เปิดเผยว่า   บริษัทคงต้องติดตามและจับตาการชุมนุมของกลุ่มคนเสื้อแดงในช่วงสุดสัปดาห์นี้อย่างใกล้ชิด แต่จนถึงขณะนี้ยังไม่เห็นการบอกเลิกการเข้าพักของลูกค้าแต่อย่างใด เพราะระยะหลังๆ ลูกค้าที่เข้าพักในโรงแรมของบริษัทนั้น จะไม่มีการจองห้องพักล่วงหน้าในระยะเวลานานแล้ว แต่จะจ้องก่อนเข้าพักจริงๆ เพียงไม่กี่วันเท่านั้น
"ยอมรับว่าการเมืองมีผลต่อการทำธุรกิจและชัดเจนหากเทียบบรรยากาศและความรู้สึกของนักท่องเที่ยวในช่วงสัปดาห์ก่อนหน้ากับสัปดาห์นี้แตกต่างกันชัดเจนซึ่งสะท้อนให้เห็นว่าทุกคนมีความกังวลกับการเมือง "นางปรารถนา กล่าว
สำหรับเป้าหมายการทำธุรกิจในปีนี้นั้น คาดว่ารายได้จะเติบโตจากปีที่ผ่านมาประมาณ 12-15% จากปี 2552 ที่มีรายได้ 7,291 ล้านบาท และมีกำไรสุทธิ 1,400 ล้านบาท  ซึ่งอัตราการเติบโตนี้อยู่บนสมมุติฐานว่าสถานการณ์ต่างๆ ปกติ และธุรกิจท่องเที่ยวและโรงแรมฟื้นตัวอย่างชัดเจนแต่หากสุดสัปดาห์นี้การชุมนุม ที่เกิดขึ้นหากไม่ปกติก็จะกระทบแต่นอนและจะทำให้อัตราการเติบโตกระทบไปด้วยและบริษัทก็จะต้องประเมินผลอย่างใกล้ชิด